Document ID: 32010D0589

NÕUKOGU OTSUS,
27. september 2010,
millega muudetakse ja pikendatakse otsuse 2007/641/EL (mis käsitleb AKV-EL partnerluslepingu artikli 96 ja arengukoostöö rahastamisvahendi artikli 37 kohaste konsultatsioonide lõpetamist Fidži Saarte Vabariigiga) kohaldamisaega
(2010/589/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 217,
võttes arvesse ühelt poolt Aafrika, Kariibi mere ja Vaikse ookeani riikide rühma liikmete ning teiselt poolt Euroopa Ühenduse ja selle liikmesriikide vahelist partnerluslepingut, millele kirjutati alla Cotonous 23. juunil 2000 (1) ning mida muudeti Luxembourgis 25. juunil 2005 (2) („AKV-ELi partnerlusleping”), eriti selle artiklit 96,
võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1905/2006, millega luuakse arengukoostöö rahastamisvahend (4) („arengukoostöö rahastamisvahend”), eriti selle artiklit 37,
võttes arvesse Euroopa Komisjoni ettepanekut
ning arvestades järgmist:
(1)
Otsus 2007/641/EÜ (5) (mis käsitleb AKV-ELi partnerluslepingu artikli 96 ja arengukoostöö rahastamisvahendi artikli 37 kohaste konsultatsioonide lõpetamist Fidži Saarte Vabariigiga) võeti vastu selleks, et rakendada asjakohaseid meetmeid pärast AKV-ELi partnerluslepingu artiklis 9 loetletud oluliste osade rikkumist ja arengukoostöö rahastamisvahendi artiklis 3 osutatud väärtuste eiramist.
(2)
Kõnealuseid meetmeid pikendati otsusega 2009/735/EÜ (6) ja hiljem otsusega 2010/208/EL, (7) kuna Fidži Saarte Vabariik ei olnud ikka veel täitnud tähtsaid kohustusi seoses AKV-ELi partnerluslepingu ja arengukoostöö rahastamisvahendi oluliste osadega ning mitme kõnealuse kohustuse täitmisel on hiljuti esinenud ka märkimisväärseid tagasilööke.
(3)
Otsuses 2007/641/EÜ sätestatud meetmete kohaldamisaeg lõpeb 1. oktoobril 2010. Seda tuleks pikendada ning asjaomaste meetmete sisu tuleks tehniliselt ajakohastada,
ON VASTU VÕTNUD KÄESOLEVA OTSUSE:
Artikkel 1
Otsust 2007/641/EÜ muudetakse järgmiselt.
1)
Artikli 3 teine lõik asendatakse järgmisega:
„Käesolev otsus kehtib kuni 31. märtsini 2011. See vaadatakse korrapäraselt läbi iga kuue kuu tagant.”
2)
Lisa asendatakse käesoleva otsuse lisas esitatud teksiga.
Artikkel 2
Käesoleva otsuse lisas olev kiri adresseeritakse Fidži Saarte Vabariigile.
Artikkel 3
Käesolev otsus jõustub selle vastuvõtmise päeval.
Brüssel, 27. september 2010

Labels: 11
5
10
6
18
15